’n Mens het hier te make met “’n doelgerigte digter in ballades vasgevang”, soos daar in die titelsnit gesing word. Die poëtiese trefkrag skemer veral sterk deur in snit 5, “’n Dag in die wingerd”, wanneer ’n interteks met ’n gedig van DJ Opperman, “Vuurbees” (uit Dolosse 1964), duidelik is. Opperman het eerste geskryf dat die buffel “geen vrae oor môre vra –/ die buffel ken geen metafisika.” Zinkplaat voer ’n gesprek met die voorvader-digter met die effense ommeswaai van Opperman se sinsnedes tot die woorde “die buffel ken geen metafisika nie/ sal geen vrae oor môre vra nie.”
Die vier B’s (Bertie, Beer, Basson en Beitel) van Zinkplaat bring elk iets uniek na die partytjie toe. Bertie Coetzee bewys – soos Bob Dylan – dat ’n mens nie soos ’n nagtegaal hoef te sing om die mic te kan opneem nie. Dis daardie onaangeplakte, eerlike stem wat sy sang so spesiaal maak – en hoe dit jou laat verlang na vreedsame aande op stoepe waar jy nooit was nie. Beer Adriaanse ís ’n ritme – hy hóú dit nie bloot op die tromme nie. Dis daarom dat dit op die verhoog nooit lyk asof hy die tromstokkies vashou nie, maar eerder asof hy net moet keer dat hulle in hul oënskynlike veerligtheid nie die magnetiese konneksie met sy hande verloor nie. Basson Laubscher op lead kitaar is een van die vaardigste kitaarspelers wat ons land al opgelewer het. Hy weet hoe om geduldig klanke uit sy kitaar se nek te wurg sonder om die gô uit die liedjie te ruk. Sy sterk, sensuele blues-geïnspireerde kitaar leads los op in die liedjies soos suiker in warm koffie. Net soos Beitel van der Merwe se bobaas baskitaarklanke is dit slim, afgerond, onoordrewe en onmiskenbaar Zinkplaat.
My gunstelingsnit is die reeds vermelde “Dag in die wingerd”, waarskynlik een van die mees oorspronklike Afrikaanse liedjies wat die afgelope jaar verskyn het. Die vokale vermenging in hierdie liedjie versterk die gevoel dat jy luister na ’n groep goeie vriende wat mekaar se musikale geite ken en verstaan. Dis maanskyn, sterre, soel somerlug en vlamme:
so kom ons volg mekaar deur die dorings en die takke tot ’n nuwe jaar van bloed en dank vir ’n bietjie, net ’n bietjie wat sin maak
Die album-ontwerp van Zinkplaat se Mooi besoedeling is uniek. Die oorheersende silwer voorplat kan met ’n meegaande Zinkplaat-plektrum afgeskraap word om ’n psigedeliese, kleurryke ontwerp te ontbloot.
Sagtheid Asseblief meester gee my agterstewe u liefde, gee lyf aan die spil & naai my goed soos ’n goeie skoolmeisie,